b'\n_START_ARTICLE_\nBeriberi\n_START_SECTION_\nVzroki\n_START_PARAGRAPH_\nNeposreden vzrok za bolezen je pomanjkanje tiamina v organizmu. Pogosto obolevajo ljudje v dr\xc5\xbeavah v razvoju, ki se prehranjujejo skorajda izklju\xc4\x8dno z olu\xc5\xa1\xc4\x8denim ri\xc5\xbeem, ki ne vsebuje tiamina ali pa ga vsebuje v zelo nizkih koli\xc4\x8dinah. Za beriberijem lahko zbolijo tudi kroni\xc4\x8dni alkoholiki, pri katerih je delovanje jeter mo\xc4\x8dno okrnjeno. \xc4\x8ce je otrok hranjen z mlekom obolele matere, se bolezen lahko razvije tudi pri njem, saj z mlekom ne dobiva tiamina._NEWLINE_Beriberi se je mno\xc5\xbei\xc4\x8dno pojavil v azijskih dr\xc5\xbeavah v 19. stoletju, ko so tamkaj\xc5\xa1nji pridelovalci ri\xc5\xbea pri\xc4\x8deli z lu\xc5\xa1\xc4\x8denjem tega \xc5\xbeita.\n_START_SECTION_\nSimptomi in u\xc4\x8dinki\n_START_PARAGRAPH_\nLo\xc4\x8dimo dve vrsti beriberija: moker beriberi in suh beriberi._NEWLINE_Moker beriberi u\xc4\x8dinkuje na srce in je lahko smrten, saj povzro\xc4\x8da sr\xc4\x8dno popu\xc5\xa1\xc4\x8danje in oslabitev kapilarnih sten. Zaradi delovanja na kapilare se na telesnem obrobju pojavljajo edemi._NEWLINE_Suh beriberi povzro\xc4\x8da hiranje in delno paralizo zaradi uni\xc4\x8dujo\xc4\x8dega vpliva na obkrajno \xc5\xbeiv\xc4\x8devje.'